CELEX: C2005/229/81
Language: el
Date: 2005-09-17 00:00:00
Title: Υπόθεση T-295/05: Προσφυγή-αγωγή της Document Security Systems, Inc., κατά της Ευρωπαϊκής Κεντρικής Τράπεζας, που ασκήθηκε την 1η Αυγούστου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/39
            
         Προσφυγή-αγωγή της Document Security Systems, Inc., κατά της Ευρωπαϊκής Κεντρικής Τράπεζας, που ασκήθηκε την 1η Αυγούστου 2005
   (Υπόθεση T-295/05)
   (2005/C 229/81)
   Γλώσσα διαδικασίας: η αγγλική
   Η Document Security Systems, Inc., με έδρα το Rochester, Νέα Υόρκη (ΗΠΑ), εκπροσωπούμενη από τους δικηγόρους C. Stanbrook, H. Sheroton, L. Cohen και B. Uphoff, άσκησε την 1η Αυγούστου 2005 ενώπιον του Πρωτοδικείου των Ευρωπαϊκών Κοινοτήτων προσφυγή-αγωγή κατά της Ευρωπαϊκής Κεντρικής Τράπεζας (ΕΚΤ).
   Η προσφεύγουσα-ενάγουσα (στο εξής: προσφεύγουσα) ζητεί από το Πρωτοδικείο:
   
               —
            
            
               να αναγνωρίσει ότι η ΕΚΤ πρόσβαλε το δίπλωμα ευρεσιτεχνίας της,
            
         
               —
            
            
               να της επιδικάσει αποζημίωση και τους σχετικούς τόκους, το ύψος των οποίων θα πρέπει να προσδιοριστεί χωριστά, σε συνάρτηση με τις πράξεις με τις οποίες προσβλήθηκε το δίπλωμα ευρεσιτεχνίας,
            
         
               —
            
            
               να υποχρεώσει την καθής-εναγομένη (στο εξής: καθής) να της καταβάλει αποζημίωση για τα τραπεζογραμμάτια που θα τυπωθούν για λογαριασμό της καθής μετά την έκδοση της απόφασης και μέχρι τη λήξη της ισχύος του διπλώματος ευρεσιτεχνίας (το ύψος της αποζημίωσης θα πρέπει να προσδιοριστεί αυτοτελώς),
            
         
               —
            
            
               να καταδικάσει την καθής στα δικαστικά έξοδα,
            
         
               —
            
            
               να διατάξει κάθε άλλο μέτρο που θα κρίνει αναγκαίο.
            
         Ισχυρισμοί και κύρια επιχειρήματα:
   Η προσφεύγουσα ισχυρίζεται ότι η καθής πρόσβαλε το ευρωπαϊκό δίπλωμα ευρεσιτεχνίας της υπ' αριθ. 0 455 750 B1, «Method of making a nonreplicable document» («Μέθοδος παραγωγής εγγράφων που να μην μπορούν να αναπαραχθούν»), και ζητεί να της επιδικαστεί, σύμφωνα με το άρθρο 288 ΕΚ, αποζημίωση με τη μορφή της καταβολής εύλογων δικαιωμάτων για τη χρήση της εφεύρεσης που καλύπτεται από το δίπλωμα.
   Η εφεύρεση που καλύπτεται από το δίπλωμα συνίσταται σε μια μέθοδο σχεδίασης και εκτύπωσης ενός πρωτότυπου εγγράφου η οποία εμποδίζει την παραχάραξη ή πλαστογραφία με τη χρήση ψηφιακών μηχανών σάρωσης. Κατά τη μέθοδο αυτή, προσδιορίζεται το βήμα εξερευνητικής σάρωσης του αντιγραφικού μηχανήματος από το οποίο επιδιώκεται να προστατευθεί το έγγραφο και δημιουργείται ένα δικτυωτό πλέγμα που δημιουργεί παρεμβαλλόμενες παραστάσεις, π.χ. παραστάσεις μουαρέ, όταν γίνεται αντιγραφή από το μηχάνημα σάρωσης. Το πλέγμα τοποθετείται επί της πρωτότυπης εικόνας, ώστε να παράγεται ένα τυπωμένο γνήσιο έγγραφο, επί του οποίου το πλέγμα δεν είναι συνήθως διακριτό δια γυμνού οφθαλμού.
   Κατά την προσφεύγουσα, η εφεύρεση που καλύπτεται από το δίπλωμα χρησιμοποιήθηκε κατά τον σχεδιασμό και την εκτύπωση των τραπεζογραμματίων ευρώ, κατόπιν άδειας της Ευρωπαϊκής Κεντρικής Τράπεζας. Η προσφεύγουσα υποστηρίζει επιπλέον ότι η έκδοση, η κατοχή και η κυκλοφορία των τραπεζογραμματίων ευρώ συνιστούν προσβολή του διπλώματος ευρεσιτεχνίας της.